Канонник в различных нуждах

По благословению

Митрополита Санкт-Петербургского и Ладожского

ВЛАДИМИРА

Этот сборник канонов – второе, исправленное и дополненное издание – предлагается для келейного (домашнего) употребления. Каноны, вошедшие в него, – о самых насущных духовных и житейских нуждах.

Да услышит Всеблагий Господь наши молитвы.

Предисловие

Благочестивые братья и сестры!

Для молитвенного предстояния Бо́гу вам предлагается этот сборник канонов. Составлен он так, что вошедшие в него каноны отвечают самым насущным духовным и житейским запросам. Предназначен сборник для домашнего (келейного) употребления.

Для тех, кто только недавно обратился к молитвенному деланию, сообщаем некоторые необходимые сведения.

Итак, канон[1] является одной из древнейших форм церковных молитвословий и песнопений. Составление первых канонов относится к VII веку. Канон – целостное произведение, строго определенной структуры, состоящее из разных по форме молитвословий.

Канон является важной частью православного богослужения, он включается в службу утрени. Тропари праздничных канонов повествуют о празднуемом событии, раскрывают во всей глубине богословское значение каждого праздника, восхваляют Го́спода, Бо́жию Ма́терь (Ей обычно посвящаются заключительные тропари канонов, которые поэтому называются богородичными). Именно канон наиболее полно и подробно раскрывает содержание праздника.

Канон состоит из девяти песней, по числу высших ангельских чинов. В начале каждой песни – ирмос. Ирмос – стих, содержащий прообразовательные слова Ветхого Завета и предваряющий тропари песни. Тропари – стихи, несущие главное содержание песни и соответствующие ирмосу.

Вторая песнь выражает особо напряженные и суровые обличения предательства и неблагодарности богоизбранного народа – израильтян (Моисеева песнь). Эта песнь поется только во время Великого Поста, в обычное же время опускается. Поэтому за первой песнью канона сразу следует третья.

К канонам также присоединяются седальны и светильны.

Седален – песнопение, во время которого верующим дозволялось садиться.

Светилен – песнопение с мольбою о просвещении свыше.

В целом же канон есть особо выстроенное духовное воззвание молитвенника к Бо́гу с прошением и благодарением. Должно сказать, что каноны издревле весьма и весьма почитались и использовались в молитвенной практике Вселенской Церкви и, в частности, Русской Православной Церкви.

Да услышит Всеблагий Госпо́дь наше молитвенное приношение и да подаст нам все доброе и полезное.

Канон ко Святой Троице

На 50-й день после Пасхи

Глас 4-й

Песнь 1

Ирмос: Бо́же́ственнымм покрове́н медленноязы́чный мраком, извити́йствова Богопи́санный зако́н: ти́ну бо отря́с очесе́ у́мнаго, ви́дит Су́щаго, и науча́ется Ду́ха ра́зуму, хваля́ Бо́же́ственными пе́сньми.

Припев: Пресвятая Тро́ице Бо́же наш, сла́ва Тебе́[2].

Реко́ша чи́стая и честная уста́́: разлуче́ния вам не будет, о друзи! Аз бо на Отчем вышнем Престо́ле соседя́, излию́ Ду́ха, возсияти жела́ющим благода́ть незави́стную. (Дважды.)

Слава: Преде́л преше́дшее и́стиннейшее Сло́во, тихообра́зно соверша́ет се́рдце: де́ло бо сконча́в, возвесели́ дру́ги, дыха́нием ну́жным и о́гненными язы́ки, пода́в Ду́ха Христо́с, я́коже обеща́ся.

И ныне: Предел прешедшее… (Повторить предыдущий тропарь.)

Песнь 3

Ирмос: Разверзе утробы нечадствовавшия узы, досаду же неудоботерпиму благочадствующия, едина молитва пророчицы древле Анны, носящия дух сокрушен, к Сильному и Бо́гу разумов.

Непостижима есть Богоначальнейшая: вития бо изъяви безкнижныя, рыбари премудрыя, заушающия словом, и от глубокия нощи изымающия люди безчисленны, блистанием Ду́ха. (Дважды.)

Слава: Бяше исходен от нерожденна Света, всесильный сияющий Свет, Его́же Сы́ном Отеческия власти, ныне являет срасленное озарение, огненный глас в Сионе языком.

И ныне: Бяше исходен… (Повторить предыдущий тропарь.)

Седален, глас 8-й

Спасовы рачителие радости исполнишася, и дерзновение прияша, прежде боящиися: я́ко

Дух Святый днесь свыше сниде на дом ученический, и ин иная глаголаше к людем. Языцы бо разсеяшася, видими я́ко огнь: и сих не опали, но па́че ороси.

Песнь 4

Ирмос: Царю́ царей, я́ковый от я́коваго Един Сло́ве произшедый от Отца́ безвиновнаго, равномощнаго Твоего́ Ду́ха апостолом истинно послал еси́, я́ко Благодетеля поющим: сла́ва державе Твое́й, Го́споди.

Баню Бо́жественную пакибытия словом растворив, ссложенное естество, дождоточиши ми струю от нетленнопрободеннаго Твоего́ ребра, о Бо́жий Сло́ве, запечатлея теплотою Ду́ха. (Дважды.)

Слава: Прекланяют вся Уте́шителю колена, Сыну же Отчу, Отцу срасленному, в Лицех бо видеша трегубых Существо же истинное, неприкосновенное, безлетное, единое: возсия бо свет благодать Ду́ха.

И ныне: Да исполнятся вси богоначальнейшим, елицы служителие Трисветлаго Существа: па́че естества бо совершает я́ко Благодетель, и огнесветит Христо́с во спасе́ние, всю дая благодать Ду́ха.

Песнь 5

Ирмос: Решительное очищение грехов, огнедухновенную приимите Ду́ха росу, о чада светообразная церковная. Ны́не от Сиона бо изыде закон, языкоогнеобразная Ду́ха благодать.

Якоже благоволи самовластно, необладанный исходит Дух от Отца́, умудряя в языцех апостолы, печатлея живоносное слово, отчесильное, сообразное, егоже Спас рече. (Дважды.)

Слава: Да исцелит убо смысл от греха, и се устрояше апостолов, Бог Сло́во Всеначальное, пречистый дом, в немже единомощнаго же и ссущественнаго ныне вселяет Ду́ха свет.

И ныне: Да исцелит… (Повторить предыдущий тропарь.)

Песнь 6

Ирмос: Очищение нам Христе́ и спасе́ние, Влады́ко, возсиял от Де́вы, да я́ко пророка от зверя морскаго персей Иону, от тли исхитиши всего́ Адама всеродна падшаго.

Истинный нам правый во утробах вечно приимшим Дух, да обновиши Отчеисходный, и всесовокупленно, вещества ненавистнаго палительный скверн, нечистоты же смыслов чистительный, Вседержителю. (Дважды.)

Слава: Желательное достояние апостолом, сионяном, чающим Твоего́ пришествия, познание, Дух Отчерожденна Слова, речь жестокую языческих ласкательств скоро показав, огнедохновенно утверждаеши.

И ныне: Желательное достояние… (Повторить предыдущий тропарь.)

Кондак, глас 8-й

Егда снизшед языки слия, разделяше языки Вы́шний: егда же огненныя языки раздаяше, в соединение вся призва, и согласно славим Всесвятаго Ду́ха.

Икос

Скорое и известное да́ждь утешение рабом Твои́м, Иисусе, внегда унывати духом нашим, не разлучайся от душ наших в скорбех, не удаляйся от мыслей наших во обстояниих: но присно нас предвари. Приближися нам, приближися, везде Сый, я́коже со апостолы Твои́ми всегда еси́, сице и Тебе́ желающим соедини Себе, Щедре, да совокуплени Тебе́ поем, и славословим Всесвятаго Ду́ха Твоего́.

Песнь 7

Ирмос: Согласная возшуме органская песнь, почитати златосотворенный бездушный истукан: Уте́шителева же светоносная благодать почествует, еже вопити: Тро́ице Единая, равносильная, Безначальная, благослове́на еси́.

Гласа пророковещательнаго не разумевше, глаголаху безумнии виносотворенное пиянство, речи я́ко странны слышаша апостолов: благочестивии же Тебе́ вопием божественно: Благодетелю всех благослове́н еси́. (Дважды.)

Слава: Бо́жественное учение возгреме видяй видения Бо́же́ственнымй Иоиль, Богоначальнейшаго, имже излию, рек, я́коже Слова, Ду́ха Мое́го свозопиющим: Естество Тривещанное Светлое, благослове́н еси́.

И ныне: Троичную убо раздели зря благодать, я́ко да явит три Ипостаси, почитати в простоте власти, но во едином ныне дни Господском, Сын, Отец и Дух благослове́н.

Песнь 8

Ирмос: Разрешает узы, и орошает пламень трисветлый Богоначалия образ, поют отроцы, благословит же Еди́наго Спаса и Вседетеля, я́ко Благодетеля, сотворенная всяческая тварь.

Память Христо́с человекоспасительных словес, яже от Отца́ слышав апостолом рече, Дух устрояет языкоогненным видением, посаждая благослове́нно усвоенную, учуженная же поет Тя тварь. (Дважды.)

Слава: Спасительно самовладычный Един, Свет самосиятельный, и подательный света сый, пришел еси́ исполняя апостолы, Честный, я́ко верх Твои́м рабом, насытительный же Дух подаваеши.

И ныне: Пояху пророк духонасыщенная уста́, Твое́ телесное, о Царю́, пришествие, и Дух, от недр Отчих произшедший, Несозданный, Зданнодетелен, сопрестолен Тебе́, единаго вочеловечения верным честь.

Песнь 9

Ирмос: Радуйся, Цари́це, матеродевственная славо: всяка бо удобообращательная благоглаголивая уста́ витийствовати не могут, Тебе́ пети достойно: изумевает же ум всяк Твое́ Рождество разумети. Темже Тя согласно славим.

Пети подобаше естественножизненную Отроковицу: Едина бо во чреве скры Сло́во, таящееся недугующаго человеческаго естества. И́же в десных странах ныне седяй Отчих, посла Благодать Ду́ха. (Дважды.)

Слава: Елицем дхну боготочная благодать, светящеся, блистающе, изменяеми странным изменением благолепнейшим, равносильствующую несекомую уведевше премудрость, Трисветлое Существо славим.

И ныне: Елицем дхну… (Повторить предыдущий тропарь.)

Светилен

Всесвяты́й Ду́ше, исходя́й из Отца́ и Сы́на прише́дый к бескни́жным ученико́м, Тебе́ Бо́га позна́вших спаси́ и поми́луй всех.

Слава, и ныне: Свет Оте́ц, свет Сло́во, свет и Святы́й Дух, и́же во язы́цех о́гненных апо́ столом посла́ся, и тем весь мир просве́щается Тро́ицу почита́ти Святу́ю.

Каноны ко Господу

Канон Рождеству Христо́ву

25 декабря (7 января)

Глас 1-й

Песнь 1

Ирмос: Христо́с раждается, славите; Христо́с с небес, срящите; Христо́с на земли, возноситеся. Пойте Го́сподеви вся земля, и веселием воспойте людие, я́ко прославися.

Припев: Слава, Го́споди, Святому Рождеству Твое́́му.

Истлевша преступлением, по Бо́жию образу бывшаго всего́ тления суща, лучшия отпадша Бо́же́ственнымя жизни, паки обновляет Мудрый Содетель, я́ко прославися.

Видев Зиждитель гиблема челове́ка, руками егоже созда, приклонив небеса, сходит. Сего же от Де́вы Бо́же́ственнымя Чистыя, всего́ осуществует, воистинну воплощься, я́ко прославися.

Слава: Мудрость, Сло́во и Сила, Сын сый Отчий и Сияние, Христо́с Бог, сил утаився, елико премирных, и елико на земли, и вочеловечься обновил есть нас, я́ко прославися.

И ныне: Мудрость, Сло́во… (Повторить предыдущий тропарь.)

Песнь 3

Ирмос: Прежде век от Отца́ рожденному нетленно Сыну, и в последняя от Де́вы воплощенному безсеменно, Христу́ Бо́гу возопиим: вознесый рог наш, Свят еси́ Го́споди.

И́же дохновения причащься лучшаго, Адам перстный, и к тлению поползся женскою лестию, Христа́ от Жены видя, вопиет: И́же мене ради по мне быв, Свят еси́ Го́споди.

Сообразен бренному умалению растворением Христе́ быв, и причастием плоти горшия, подав Бо́жественнаго естества, землен быв, и пребыв Бог, и возвысивый рог наш, Свят еси́ Го́споди.

Слава: Вифлееме веселися, князей Иудовых сый Царь: Израиля бо пасый, на рамех Херувимских, из Тебе́ пройде Христо́с яве: и вознесый рог наш, над всеми воцарися.

И ныне: Вифлееме веселися… (Повторить предыдущий тропарь.)

Ипакои, глас 8-й

Начаток языков, небо Тебе́ принесе, лежащему Младенцу во яслех, звездою волхвы призвавый, яже и ужасаше, не скипетры и престоли, но последняя нищета: что бо хуждше вертепа, что же смиреншее пелен? В нихже просия Бо́жества Твоего́ богатство: Го́споди, сла́ва Тебе́.

Песнь 4

Ирмос: Жезл из корене Иессеова, и цвет от него Христе́, от Де́вы прозябл еси́, из горы хвальный приосененныя чащи, пришел еси́ воплощься от Неискусомужныя, Невещественный и Бо́же: сла́ва силе Твое́й, Го́споди.

Его́же древле прорече Иаков, языков ожидание Христе́, от колена Иудова возсиял еси́, и силу Дамаскову, Самарийскую же корысть пришел еси́ испроврещи, лесть пременяя в веру боголепну: сла́ва силе Твое́й, Го́споди.

Волхва древле Валаама словес ученики, мудрыя звездоблюстители, радости исполнил еси́, звезда от Иакова возсияв Влады́ко, языков начаток вводимый, приял же еси́ яве: сла́ва силе Твое́й, Го́споди.

Слава: Я́ко на руно во чрево Де́вы сшел еси́ дождь, Христе́, и я́ко капли на землю каплющия. Ефиопиа и Фарсис, и Аравийстии острови же, Сава, Мидов всю землю держащии, припадоша Тебе́, Спа́се: сла́ва силе Твое́й, Го́споди.

И ныне: Я́ко на руно… (Повторить предыдущий тропарь.)

Песнь 5

Ирмос: Бог сый мира, Отец щедрот, Великаго Совета

Твоего́ Ангела, мир подавающа, послал еси́ нам: тем Богоразумия к свету наставльшеся, от нощи у́тренююще, славословим Тя, Человеколюбче.

В рабех кесаревым повелением написатися покорься, и нас рабы сущия, врага и греха свободил еси́, Христе́; весь же по нам обнищав, и перстнаго от самаго единения и общения богосоделал еси́. (Дважды.)

Слава: Се Дева, я́коже древле рече, во чреве приемши, родила есть Бо́га вочеловечшася, и пребывает Дева. Еяже ради примирившеся

Бо́гу грешнии, Богоро́дицу сущую воистинну вернии воспоим.

И ныне: Се Дева… (Повторить предыдущий тропарь.)

Песнь 6

Ирмос: Из утробы Иону младенца изблева морский зверь, я́кова прият: в Деву же всельшееся Сло́во, и плоть приемшее, пройде сохраншее нетленну. Его́же бо не пострада истления, Рождшую сохрани неврежденну.

Прииде воплощься Христо́с Бог наш из чрева, Его́же Отец прежде денницы раждает: правления же держа пречистых сил, в яслех скотиях возлежит, и пеленами повивается, разрешает же многоплетенныя пленицы прегрешений. (Дважды.)

Слава: Юно из Адама Отроча смешения, родися Сын, и верным дадеся; будущаго века сей есть Отец и Начальник, и нарицается Великаго Совета Ангел: Сей Крепок Бог есть, и держай областию всю тварь.

И ныне: Юно из Адама… (Повторить предыдущий тропарь.)

Кондак, глас 3-й

Дева днесь Пресущественнаго раждает, и земля вертеп Неприступному приносит. А́нгели с пастырьми славословят, волсви же со звездою путешествуют: нас бо ради родися Отроча младо, Превечный Бог.

Икос

Едем Вифлеем отверзе, приидите видим, пищу в тайне обретохом: приидите, приимем сущая райская внутрь вертепа. Тамо явися корень ненапоен, прозябая отпущение: тамо обретеся кладязь неископан, из негоже Давид пити древле возжадася. Тамо Дева рождши Младенца, жажду уста́ви абие Адамову и Давидову. Сего ради к Нему идем, где родися Отроча младо, Превечный Бог.

Песнь 7

Ирмос: Отроцы благочестию совоспитани, злочестиваго веления небрегше, огненнаго прещения не убояшася, но посреди пламене стояще пояху: отцев Бо́же благослове́н еси́.

Пастырие свиряюще, ужасно светоявление получиша: сла́ва бо Госпо́дня облиста их, и Ангел, воспойте, вопия: я́ко родися Христо́с, отцев Бог Благословенный.

Внезапу с словом Ангеловым небесныя воинства, слава, вопияху, Бо́гу в вышних, на земли мир, в человецех благоволение: Христо́с возсия, отцев Бог Благословенный.

Слава: Глагол, что сей, рекоша, пастырие? Прешедше увидим бывшее, Бо́жественнаго Христа́, Вифлеема же дошедше, с Рождшею покланяхуся, воспевающе, отцев Бо́же, благослове́н еси́.

И ныне: Глагол, что сей… (Повторить предыдущий тропарь.)

Песнь 8

Ирмос: Чуда преестественнаго росодательная изобрази пещь образ, не бо яже прият палит юныя, я́ко ниже огнь Бо́жества Де́вы, в Ню́же вниде утробу. Тем воспевающе воспоем: да благословит тварь вся Го́спода и превозносит во вся веки.

Влечет вавилоня дщи отроки плененныя Давидовы от Сиона к себе, дароносцы же слет волхвы дети, Давидове Богоприятней Дщери молящияся. Тем воспевающе воспоим: да благословит тварь вся Го́спода, и превозносит во вся веки.

Органы уклониша плачевныя песни, не пояху бо в земли чуждей отроцы Сионовы: вавилонскую же разрешает лесть всю и мусикийския составы, в Вифлееме возсияв Христо́с.

Тем воспевающе воспоим: да благословит тварь вся Го́спода, и превозносит во вся веки.

Слава: Корысти Вавилон царства Сионя, и плененное богатство прият: сокровища же

Христо́с в Сион сего, и цари звездою наставляя звездоблюстители влечет. Тем воспевающе воспоим: да благословит тварь вся Го́спода и превозносит во вся веки.

И ныне: Корысти Вавилон… (Повторить предыдущий тропарь.)

Песнь 9

Ирмос: Таинство странное вижу и преславное; небо, вертеп; Престол Херувимский, Деву; ясли, вместилище, в нихже возлеже невместимый Христо́с Бог, Его́же воспевающе велича́ем.

Изрядное течение зряще волсви необычныя новыя звезды новосияющия, небеса просвещающия, Христа́ Царя знаменующия на земли рождшагося в Вифлееме на спасе́ние наше.

Новорожденное, волхвом глаголющим, Отроча Царь, Его́же звезда яви, где есть? Тому бо поклонитися приидохом; яряся Ирод смущашеся, Христа́ убити, богоборец шатаяся.

Слава: Испыта Ирод время звезды, еяже вождением волсви в Вифлееме покланяхуся Христу́ с дары; ею́же ко отечеству наставляеми, лютаго детоубийцу оставиша поругана.

И ныне: Испыта Ирод… (Повторить предыдущий тропарь.)

Светилен

Посетил ны есть свыше Спас наш, Восток востоков, и сущии во тме и сени обретохом истину, ибо от Де́вы родися Госпо́дь.

Канон Обрезанию Господню

1 (14) января

Глас 2-й

Песнь 1

Ирмос: Грядите, людие, поим песнь Христу́ Бо́гу, раздельшему море и наставльшему люди, яже изведе из работы египетския, я́ко прославися.

Припев:Слава Тебе́, Бо́же наш, сла́ва Тебе́.

Осмерица дней, носящая образ будущаго, Твое́ю Христе́ просвещается и освящается вольною нищетою; в сей бо законно обрезался еси́ плотию. (Дважды.)

Слава: Обрезание приемлет осмодневное Христо́с Своего́ Рождества, и сего днесь сень спрятает, свет возсиявая новыя благодати.

И ныне: Обрезание приемлет… (Повторить предыдущий тропарь.)

Песнь 3

Ирмос: Утверди нас в Тебе́, Го́споди, древом умерщвлей грех и страх Твой всади в сердца нас, поющих Тя.

Сло́во воплощшееся пресущественное, в престатие закона обрезася; начаток же Бо́же́ственнымя благодати, и жизнь нетленныя нам подаде. (Дважды.)

Слава: Закона исполнитель, не я́ко сопротивен Бо́гу сый Христо́с воплотивыйся показася, и сподобися волею обрезатися осмодневен.

И ныне: Закона исполнитель… (Повторить предыдущий тропарь.)

Седален, глас 4-й

Я́ко сый бездна человеколюбия, одеялся еси́, Влады́ко, в зрак рабий и плотию обрезался еси́, даруя всем человеком великую Твою́ милость.

Песнь 4

Ирмос: Услышах, Го́споди, слух Твоего́ смотрения, и прославих Тя, Едине Человеколюбче.

Обрезание преста, отнележе Христо́с волею обрезася, язык множество спасая благодатию. (Дважды.)

Слава: Будущаго непрестанную осмаго века жизнь изображает, в ню́же Владыка обрезася плотию.

И ныне: Будущаго непрестанную… (Повторить предыдущий тропарь.)

Песнь 5

Ирмос: Света подателю, и веков Творче, Го́споди, во свете Твои́х повелений настави нас; разве бо Тебе́ иного Бо́га не знаем.

Ты от Де́вы Ма́тере несказанно прошед, Го́споди, и в человеческий не сподобился еси́ одеятися образ, я́ко младенец законно, закон исполнил еси́. (Дважды.)

Слава: Нощи уподобися, я́ко сень законную любящи Израиля, рождшая, из Неяже облиставший свет мира Христо́с явися.

И ныне: Нощи уподобися… (Повторить предыдущий тропарь.)

Песнь 6

Ирмос: Бездна мя многа греховная окружает, и вопию Ти, пророка подражаяй: от тли мя, Го́споди, возведи.

Прият коне́ц закон, отнележе Христо́с младенствовав, исполнитель закона сый, обрезание восприят, и разреши законную клятву. (Дважды.)

Слава: Субботство, обрезания же шатания еврейскаго, явльшагося Христа́ мановением преста, и возсия благодати весна.

И ныне: Субботство, обрезания… (Повторить предыдущий тропарь.)

Кондак, глас 3-й

Всех Госпо́дь обрезание терпит, и человеческая прегрешения я́ко Благ обрезует, дает спасе́ние днесь миру; радуется же в вышних и Создателев иерарх и светоносный Бо́же́ственнымй таинник Христо́в Василий.

Песнь 7

Ирмос: Образу златому на поле Деире служиму, трие Твои́ отроцы небрегоша безбожнаго веления, посреде же огня ввержени, орошаеми пояху: благослове́н еси́, Бо́же отец наших.

Светло и пресветло Рождество Христо́во, и будущаго обновления подписавшее таинство днесь: я́ко законным чином Спас обрезуется, не я́ко Бог, но я́ко человек, и закона исполнение. (Дважды.)

Слава: Закон исполняя закона Творец, плотию днесь волею обрезуется, обрезание содевая греховныя зимы, и звати даруя: благослове́н еси́, Бо́же отец наших.

И ныне: Закон исполняя… (Повторить предыдущий тропарь.)

Песнь 8

Ирмос: Неизреченною мудростию составльшаго всяческая Бо́га Слова, и от не сущих во еже быти приведшаго, благослови́те дела я́ко Го́спода, и превозносите во вся веки.

Во осмый день обрезуется я́ко младенец

Владыка; Иисуса же приемлет именование, я́ко мира есть Спас и Госпо́дь. (Дважды.)

Слава: Ко Христо́ву Рождеству достойно осмый спряжеся, святителя всеславная память, ю́же почитающе верою, поем Го́спода и превозносим во веки.

И ныне: Ко Христо́ву Рождеству… (Повторить предыдущий тропарь.)

Песнь 9

Ирмос: Яже прежде солнца светильника Бо́га возсиявшаго, плотски к нам пришедшаго из боку Девичу, неизреченно воплотившая, благослове́нная, Всечистая, Тя, Богоро́дице, велича́ем.

Прешед пределы Христо́с человеческаго всего́ естества, преестественно из Де́вы раждается; и писание законное, я́коже повелевает, плотию обрезается, и исполнитель закона является. (Дважды.)

Слава: Приидите Владыки славная Христо́ва именования во святыни торжествуим:

Иисус бо боголепно наречеся днесь. С симиже и память святителя велича́ем.

И ныне: Приидите Владыки… (Повторить предыдущий тропарь.)

Светилен

Плотию обрезуется, закон исполнивый, я́ко младенец осмодневен, веков Зиждитель и пеленами повивается, я́ко человек: и млеком питается, иже вся безмерною крепостию, я́ко Бог содержай, и мановением возводяй.

Канон Богоявлению
(Крещению Господню)

6 (19) января

Глас 2-й

Песнь 1

Ирмос: Глубины открыл есть дно, и сушею Своя влечет, в ней покрыв противныя, крепкий во бранех Госпо́дь, я́ко прославися.

Припев:Слава, Го́споди, святому Богоявлению Твое́́му.

Адама истлевшаго обновляет струями Иорданскими, и змиев главы гнездящихся сокрушает Царь веков Госпо́дь, я́ко прославися.(Дважды.)

Слава: Огнем Бо́жества невещественным в плоть вещественну одеявся, Иорданскою облагается водою, воплощейся от Де́вы Госпо́дь, я́ко прославися.

И ныне: Скверну омываяй человеков, сим, очищься во Иордане, имже восхотев уподобися, еже бе пребыв, сущия во тьме просвещаяй Госпо́дь, я́ко прославися.

Песнь 3

Ирмос: Крепость даяй царем нашим Госпо́дь, и рог помазанных Своих возносяй, от Де́вы раждается, грядет же ко крещению. Тому вернии возопием: несть Свят, я́ко Бог наш.

Неплодная древле и безчадная люте, днесь веселися Христо́ва Це́рковь: водою бо и Ду́хом сынове тебе родишася, верою взывающе: несть Свят, я́коже Бог наш. (Дважды.)

Слава: Велиим гласом в пустыни вопиет Предтеча: Христу́ уготовайте пути, и стези Бо́гу нашему правы соделайте, верою взывающе: несть Свят, я́коже Бог наш.

И ныне: Велиим гласом… (Повторить предыдущий тропарь.)

Ипакои, глас 5-й

Егда явлением Твои́м просветил еси́ всяческая, тогда сланое неверия море побеже, и Иордан доле текий возвратися, к небеси возвышая нас: но высотою Бо́же́ственнымх заповедей Твои́х соблюди, Христе́ Бо́же, молитвами Богородицы, и помилуй нас.

Песнь 4

Ирмос: Услышах, Го́споди, глас Твой, егоже рекл еси́, глас вопиющаго в пустыни, я́ко возгремел еси́ над водами многими, Твое́́му свидетельствуяй Сыну, весь быв сошедшаго Ду́ха, возопи: Ты еси́ Христо́с, Бо́жия Мудрость и Сила.

Очищаемо солнце кто виде, проповедник вопиет, пресветлое естеством? Да Тебе́ водами сияние славы, Отца́ образ Присносущнаго омыю, и сено сый огню прикоснуся Твоего́ Бо́жества; Ты бо еси́ Христо́с, Бо́жия Мудрость и Сила. (Дважды.)

Слава: Яви Бо́жественное, еже име благоговение

Моисей, прилучився Тебе́: я́ко бо из купины Тя возгласивша разуме, абие отврати лице; аз же како Тя увижу ясно? Или како руку положу на Тя? Ты бо еси́ Христо́с, Бо́жия Мудрость и Сила.

И ныне: Душевное совершая мудре, и словом почтеный, бездушных стыждуся. Аще бо крещу Тя, клеветна ми есть огнем дымящаяся гора, побегшее же море на двое, и Иордан сей возвративыйся; Ты бо еси́ Христо́с, Бо́жия Мудрость и Сила.

Песнь 5

Ирмос: Иисус живота начальник, разрешити осуждение грядет Адама первозданнаго, очищений же я́ко Бог не требуя, падшаго очищает во Иордане; в немже вражду убив, преимущь всяк ум мир дарует.

Сшедшемся без числа людем от Иоанна креститися, сам посреде их ста, провозгласи же предстоящим: кто показа, непокоривии, гнева вам уклонитися хотящаго быти? Плоды достойны Христу́ сотворите, предстояй бо ныне мир дарует. (Дважды.)

Слава: Делатель и Зиждитель посреде стояй, я́ко Един всех сердца испытует; чистительную же лопату рукою прием, всемирное гумно всемудре разлучает, неплодие паля, благоплодным вечный живот дарует.

И ныне: Делатель и Зиждитель… (Повторить предыдущий тропарь.)

Песнь 6

Ирмос: Глас Сло́весе, светильник Света, денница Солнца, Предтеча, в пустыни, покайтеся, всем вопиет людем, и предочиститеся: се бо предстоит Христо́с, от тли мир избавляяй.

Рождься нетленно от Бо́га и Отца́, от Де́вы кроме скверны воплощается Христо́с: Емуже ремень, яже от нас слова сочтания, разрешити неудобь учит Предтеча, земнородныя от лести избавляя. (Дважды.)

Слава: Огнем крестит конечным Христо́с противныя, а не Бо́га мудрствующих Его; Ду́хом же обновляет водою благодати, разумливыя Бо́жества Его, от прегрешений избавляя.

И ныне: Огнем крестит… (Повторить предыдущий тропарь.)

Кондак, глас 4-й

Явился еси́ днесь вселенней, и свет Твой, Го́споди, знаменася на нас, в разуме поющих Тя: пришел еси́, и явился еси́ Свет Неприступный.

Икос

Галилеи язычестей, Завулонстей стране и Неффалимстей земли, я́коже рече пророк, свет велик возсия Христо́с. Омраченным светла явися заря, из Вифлеема облистающая, па́че же из Марии Госпо́дь, всей вселенней возсиявает лучи, Солнце Правды. Темже иже от Адама назии, приидите вси облечемся в Него, да согреемся; покрывает бо нагия и просвещает темныя. Пришел еси́, и явился еси́ Свет Неприступный.

Песнь 7

Ирмос: Юноши благочестивыя, пещи огненней приобщившияся, шумящ дух росный невредимы сохрани, и Бо́жия Ангела снизхождение. Темже в пламени орошаеми благодарственно воспеваху: препетый отцев, Го́споди и Бо́же, благослове́н еси́.

Якоже на небеси с трепетом и чудом предстояху, во Иордане силы Ангельския, смотряюще толика Бо́жия схождения: я́ко держай превышних вод состав, в водах Плотоносец стояше, Бог отцев наших. (Дважды.)

Слава: Облак древле и море Бо́жественнаго проображаху крещения чудо, в нихже древнии крестишася, исходяще законнии людие. Море же бе образ воды, и облак – Ду́ха: имиже совершаеми, благослове́н еси́, зовем, Го́споди Бо́же, во веки.

И ныне: Вси вернии, в Немже совершение прияхом, богословяще немолчно со Ангелы, прославим Отца́ и Сы́на и Ду́ха Свят́аго; се бо Тро́ица Ипостасьми Единосущная, Един же Бог, Емуже поем: благослове́н еси́, Го́споди Бо́же, во веки.

Песнь 8

Ирмос: Тайну преславную Вавилонская показа пещь, источившая росу, я́ко струями имяше невещественный Огнь восприяти Иордан, и объяти плотию крещаема Зиждителя; Его́же благословят людие и превозносят во вся веки.

Отложи страх весь, Избавитель Предтечи рече, Мне же повинися, я́ко Благому, Мне приступи, сие бо естеством бых. Моим повелением покорися, и крести Мя, сошедшаго, Его́же благословят людие и превозносят во вся веки. (Дважды.)

Слава: Глаголы, я́коже услыша Креститель, Владычни, с трепетом длань простирает: обаче же рукою коснувся верху Зиждителя своего, Крещшемуся вопияше: освяти мя, Ты бо еси́ Бог мой, Его́же благословят людие и превозносят во вся веки.

И ныне: Тро́ицы явление во Иордане бысть, Самое бо Пребожественное естество Отец возгласи: Сей крещаемый Сын возлюбленный Мой; Дух же прииде к подобному, Его́же благословят людие и превозносят во вся веки.

Песнь 9

Ирмос: Недоумеет всяк язык благохвалити по достоянию, изумевает же ум и премирный пети Тя, Богоро́дице. Обаче Благая сущи, веру приими, ибо любовь веси Бо́жественную нашу: Ты бо христиан еси́ Предстательница, Тя велича́ем.

Давиде, прииди духом к просвещенным, ныне приступите, пой к Бо́гу верою, глаголя: просветитеся, сей нищий воззва Адам в падении; ибо того услыша Госпо́дь, пришед струями Иорданскими, тленнаго же обнови. . (Дважды.)

Слава: Исаиа, измыйтеся, очиститеся, глаголет, лукавствия пред Го́сподем оставите, жаждущии на воду живу идите: кропит бо водою, обновляя Христо́с приступающия к Нему верою, и к животу нестареемому крещает Ду́хом.

И ныне: Соблюдаемся благодатию вернии, и печатию: я́ко бо губителя бежаша, прага евреи древле окровавлена. Тако и нам исходное Бо́жественное сие, пакибытия баня будет. Отсюду и Тро́ицы узрим Свет незаходимый. Светилен Явися Спас благодать и истина во струях Иорданских, и сущия во тьме и сени спящия просветил есть: ибо прииде, явися Свет неприступный.

Канон Сретению Господню

2 (15) февраля

Глас 3-й

Песнь 1

Ирмос: Сущу глубородительную землю солнце нашествова иногда, я́ко стена бо огусте обаполы вода, людем пешомореходящим, и богоугодно поющим: поим Го́сподеви, славно бо прославися.

Припев:Слава Тебе́, Бо́же наш, сла́ва Тебе́.

Да каплют воду облацы, солнце бо на облаце легце носимо настало есть, на нетленную руку, Христо́с в церкви, я́ко младенец. Темже, вернии, возопиим: поим Го́сподеви, славно бо прославися. (Дважды.)

Слава: Крепитеся руце Симеони старостию ослабленнии, лыста же претружденна старча, правобыстро движитася Христу́ на сретение, лик со безплотными составльше, поим Го́сподеви, славно бо прославися.

И ныне: Разумом простертыя небеса веселитеся, и радуйся, земле: из пребожественных бо недр хитрец прошед Христо́с, Ма́терию Де́вою Бо́гу Отцу приносится Младенец, иже прежде всех: славно бо прославися.

Песнь 3

Ирмос: Утверждение на Тя надеющихся, утверди, Го́споди, це́рковь, ю́же стяжал еси́ честною Твое́ю кро́вию.

Перворожден из Отца́ прежде век, перворожден Младенец из Де́вы нетленныя, Адаму руку простирая явися. (Дважды.)

Слава: Младоумна бывша прелестию первозданного паки исправляяй Бог Сло́во, младенствовав явися.

И ныне: Земли исчадие, паки потекшее в ню, Бо́жества сообразное естество Зиждитель, я́ко непреложне, младенствовав яви.

Седален, глас 4-й

На горе Синайстей древле виде Моисей задняя Бо́жия, и тонкий Бо́же́ственнымй глас сподобися во мраце же и вихре слышати: ныне же

Симеон воплощеннаго Бо́га, непреложне нас ради на руки прият, и радостно тщашеся ити от сущих зде к животу вечному. Темже вопияше: ныне отпущаеши раба Твоего́, Влады́ко.

Песнь 4

Ирмос: Покрыла есть небеса добродетель Твоя, Христе́, из кивота бо прошед, святыни Твое́я нетленныяМа́тере, в хра́ме сла́вы Твое́я явился еси́, я́ко Младенец руконосим: и исполнишася вся Твоего́ хваления.

Радуйся, Симеоне, неизреченных таинниче, Богородица вопияше, о немже от Свят́аго древле известися тебе Ду́ха, младенствовавшего вся твоего хваления. (Дважды.)

Слава: На негоже уповал еси́, Симеоне, возраст детищный радуяся подъими Христа́, Израиля божественнаго утешение, закона Творца и Владыку, исполняющаго закона чин, зовый Ему: исполнишася вся Твоего́ хваления.

И ныне: Видя Симеон слово Безначальное, с плотию я́ко на престоле херувимстем Де́вою носимо, виновнаго еже быти всяческих, я́ко младенцу дивяся вопияше Ему: исполнишася вся Твоего́ хваления.

Песнь 5

Ирмос: Я́ко виде Исаиа образно на престоле превознесена Бо́га, от ангел сла́вы дориносима, о окаянный, вопияше аз: провидех бо воплощаема Бо́га, Света невечерня, и миром владычествующа.

Разумев божественный старец проявленную древле пророку славу, руками Сло́во зря Матерними держимо: о, радуйся, вопияше, Чистая, я́ко престол бо держиши Бо́га, Света невечерняго, и миром владычествующа. (Дважды.)

Слава: Поклонься старец, и стопам Бо́же ственне прикоснувся неискусобрачныя и Богоматере: огнь, рече, носиши Чистая, Младенца боюся объяти Бо́га, Света невечерняго, и миром владычествующа.

И ныне: Очищается Исаиа от Серафима угль прием, старец вопияше Богоматери: Ты я́коже клещами руками просвещаеши мя, подавши Его́же носиши, Света невечерняго, и миром владычествующа.

Песнь 6

Ирмос: Возопи к Тебе́ видев старец очима спасе́ние, еже людем прииде от Бо́га Христе́, Ты Бог мой.

Сиону Ты камень возложился еси́, непокоривым претыкание, и соблазна камень: нерушимое верных спасе́ние. (Дважды.)

Слава: Известне нося начертание, иже прежде век Тя израстившаго, земных за милосердие ныне немощию обложися.

И ныне: Сыну Вышняго, Сыну Де́вы, Бо́гу отрочати бывшему, поклоншася Тебе́, ныне отпусти с миром.

Кондак, глас 1-й

Утробу Девичу освятивый рождеством Твои́м, и руце Симеоне благословивый, я́коже подобаше, предварив, и ныне спасл еси́ нас, Христе́ Бо́же: но умири во бранех жительство и укрепи люди, ихже возлюбил еси́, Едине Человеколюбче.

Икос

К Богоро́дице притецем, хотящи Сы́на Ея видети, к Симеону носима, Его́же с небесе безплотнии видяще, дивляхуся глаголюще: чудная зрим ныне и преславная, непостижимая, несказанная. И́же бо Адама создавый, носится я́ко младенец: Невместимый вмеща ется на руках старчих: иже в недрех неописанных Сый Отца́ Своего́, волею описуется плотию, а не Бо́жеством, един Человеколюбец.

Песнь 7

Ирмос: Тебе́ во огни оросившаго отроки богословившия, и в Деву нетленну всельшагося, Бо́га Сло́во поим, благочестно поюще: благослове́н Бог отец наших.

Адаму известити хотяй иду, во аде живущу, и Еве принести благовестие, Симеон вопияше, со пророки ликуя: благослове́н Бог отец наших. (Дважды.)

Слава: Рода земна избавляяй Бог, даже до ада приидет: пленным же подаст всем оставление, и прозрение слепым, я́ко и немым вопити: благослове́н Бог отец наших.

И ныне: И Твое́ се́рдце, Нетленная, оружие пройдет, Симеон Богоро́дице провозгласи, на кресте зрящи Твоего́ Сы́на, Емуже вопием: благослове́н Бог отец наших.

Песнь 8

Ирмос: Нестерпимому огню соединившеся, благочестия предстояще юноши, пламенем же невреждени, Бо́жественную песнь пояху: благослови́те вся дела Госпо́дня Го́спода, и превозносите во вся веки.

Людие Израилевы, Твою́ славу Еммануила, зряще Отроча из Де́вы, пред лицем Бо́же ственнаго ковчега ныне ликуйте: благослови́те вся дела Госпо́дня Го́спода, и превозносите во вся веки. (Дважды.)

Слава: Се Симеон вопияше, пререкаемое знамение Сей будет, Бог сый и отроча. Сему вернии возопиим: благослови́те вся дела Госпо́дня

Го́спода, и превозносите во вся веки.

И ныне: Живот сый, Сей будет падение непокоривым, младенствовав Бог Сло́во, я́ко востание всем верою поющим: благослови́те вся дела Госпо́дня Го́спода, и превозносите во вся веки.

Песнь 9

Ирмос: В законе сени и писаний образ видим вернии: всяк мужеский пол, ложесна разверзая, свят Бо́гу. Тем Перворожденное Сло́во Отца́ Безначальна, Сы́на Первородящася Ма́терию неискусомужно, велича́ем.

И́же древним новорожденных горличищ супруг, двоице же бяше птенцев, в нихже место божественный старец, и целомудренная Анна пророчица, от Де́вы рожденному, и Сыну Единородному Отчу, в це́рковь приносиму, служат величающе. (Дважды.)

Слава: Воздал еси́ мне, вопияше Симеон, спасения Твоего́, Христе́, радование, восприими

Твоего́ служителя сению претружденнаго, новая благодати священнопроповедника тайнаго, во хвалении величающа.

И ныне: Священнолетно исповедашеся Анна прорицающи, целомудренная и преподобная, и старица Влады́це, в церкви явственно: Богоро́дицу же проповедающе всем сущим величаше.

Светилен

Ду́хом во святилище представ старец на руки восприят закона Владыку, вопия: ныне соуз мя плотских разреши, я́коже рекл еси́, с миром: видех бо очима откровение языков, и Израилю спасе.

Канон Входу Господню в Иерусалим

Воскресенье перед Пасхой (Вербное)

Глас 4-й

Песнь 1

Ирмос: Явишася источницы бездны, влаги непричастны, и открышася моря волнующася основания бурею: манием бо запретил еси́ ему, изрядныя же люди спасл еси́, поющия победную песнь Тебе́, Го́споди.

Припев:Слава Тебе́, Бо́же наш, сла́ва Тебе́.

Из уст младенец незлобивых, и ссущих, хвалу Твои́х раб совершил еси́, разрушити супостата, и отмстити страстию Креста, падение древняго Адама, древом же воскресити сего, поюща победную песнь Тебе́, Го́споди. (Дважды.)

Слава: Хваление Це́рковь преподобных, живущему в Сионе, Тебе́, Христе́, приносит: Изра́иль же о Тебе́, Творце своем, радуется: и горы языцы противообразнии каменосердечнии, от лица Твоего́ возвеселишася, поюще победную песнь Тебе́, Го́споди.

И ныне: Хваление Це́рковь… (Повторить предыдущий тропарь.)

Песнь 3

Ирмос: Точащий краесекомый повелением Твои́м, твердый ссаша камень израильтестии людие. Ка́мень же Ты еси́, Христе́, и Жизнь, на Немже утвердися Це́рковь зовущая: осанна, благослове́н еси́ Грядый.

Мертвеца четверодневна повелением Твои́м, из мертвых с трепетом ад испусти Лазаря. Воскресение бо Ты, Христе́, и Жизнь, в Немже утвердися Це́рковь зовущи: осанна, благослове́н еси́ Грядый. (Дважды.)

Слава: Воспойте людие боголепно в Сионе, и молитву воздадите Христу́ во Иерусалиме.

Сам грядет во славе со властию, в Немже утвердися Це́рковь зовущи: осанна, благослове́н еси́ Грядый.

И ныне: Воспойте, людие… (Повторить предыдущий тропарь.)

Ипакои, глас 6-й

С ветвьми воспевше прежде, с древесы последи яша Христа́ Бо́га неблагодарнии иудее. Мы же верою непреложною присно почитающе я́ко Благодетеля, всегда возопиим Ему: благослове́н еси́, Грядый Адама воззвати.

Песнь 4

Ирмос: Христо́с грядый явственно Бог наш, приидет и не закоснит, от горы приосененныя чащи, Отроковицы раждающия неискусомужныя, пророк древле глаголет. Темже вси вопием: сла́ва силе Твое́й, Го́споди.

Да точат веселие крепкое мастительное горы, и вси холми, и древа дубравная да взыграют: Христа́ хвалите языцы, и Тому вси людие радующеся возопийте: сла́ва силе Твое́й, Го́споди. (Дважды.)

Слава: Крепостию веки царствуяй Госпо́дь, облечен приидет, Сего красоты и славы, несравненно есть благолепие в Сионе. Темже вси вопием: сла́ва силе Твое́й, Го́споди.

И ныне: Пядию измеривый небо, дланию же землю, Госпо́дь, прииде: Сион бо избра, в немже жити и царствовати изволи, и возлюби люди, верно вопиющия: сла́ва силе Твое́й, Го́споди.

Песнь 5

Ирмос: На гору Сион взыди благовествуяй, и Иерусалиму проповедуяй, в крепости вознеси глас: преславная глаголашася о тебе, граде Бо́жий. Мир на Израиля, и спасе́ние языком.

В вышних седяй на Херувимех Бог, и призираяй на смиренная, Той грядет во славе со областию, и исполнятся всяческая Бо́же́ственнымя хвалы Его. Мир на Израиля, и спасе́ние языком. (Дважды.)

Слава: Сионе Бо́жий, горо святая, и Иерусалиме, окрест очи твои возведи, и виждь собранная чада твоя в тебе: се бо приидоша издалеча, поклонитися Царю́ твоему. Мир на Израиля, и спасе́ние языком.

И ныне: Сионе Бо́жий… (Повторить предыдущий тропарь.)

Песнь 6

Ирмос: Возопиша с веселием праведных дуси: ныне мирови Завет Новый завещается, и кроплением да обновятся людие Бо́жия Крове.

Приими, Израилю, Божие Царство, и пребываяй во тьме, свет да узрит великий, и кроплением да обновятся людие Бо́жия Крове. (Дважды.)

Слава: Разрешены своя юзники Сионе испусти и от рова неведения безводна изведи, и да обновятся людие кроплением Бо́же́ственнымя Крове.

И ныне: Разрешены своя… (Повторить предыдущий тропарь.)

Кондак, глас 6-й

На престоле на небеси, на жребяти на земли носимый, Христе́ Бо́же, от Ангел хваление и детей воспевание приял еси́ зовущих Ти: благослове́н еси́, Грядый Адама воззвати.

Икос

Понеже ада связал еси́, Безсмертне, и смерть умертвил еси́, и мир воскресил еси́, с ваиами младенцы восхваляху Тя, Христе́, я́ко Победителя, зовуще Ти днесь: осанна Сыну Давидову. Не ктому бо, рече, заклани будут младенцы, за Младенца Мариина: но за вся младенцы и старцы, Един распинаешися. Не ктому на нас вместится меч, Твоя бо ребра прободутся копием. Темже радующеся глаголем: благослове́н, Грядый Адама воззвати.

Песнь 7

Ирмос: Спасый во огни Авраамския Твоя отроки, и халдеи убив, яже правда праведно уловляху, препетый Го́споди Бо́же отец наших, благослове́н еси́.

Покланяющеся людие, и со ученики радующеся, с ваием, осанна Сыну Давидову зовяху, препетый Го́споди Бо́же отец, благослове́н еси́. (Дважды.)

Слава: Неискусозлобное множество, еще младенствующее естество, боголепно Тя, Царю́

Израилев и Ангельский, воспет: препетый Го́споди Бо́же отец, благослове́н еси́.

И ныне: С ваием Тя Христе́, ветвьми похваляху множества: благослове́н пришедый Царь веков. Вопияху же: препетый Го́споди Бо́же отец, благослове́н еси́.

Песнь 8

Ирмос: Веселися, Иерусалиме, торжествуйте, любящии Сиона: царствуяй бо во веки Госпо́дь сил прииде, да благоговеет вся земля от Лица Его, и да вопиет: благослови́те вся дела Госпо́дня Го́спода.

На жребя младо всед Царь твой Сионе, предста Христо́с: безсловесное бо идольское прельщение разрушити, и неудержанное стремление уста́вити всех язык прииде, во еже пети: вся дела пойте Го́спода. (Дважды.)

Слава: Радуйся, Сионе, зело: Бог твой воцарися во веки Христо́с. Сей, я́коже писано есть, кроткий и спасаяй, праведный Избавитель наш, прииде на жребяти, конское свирепство убити врагов, не вопиющих: благослови́те вся дела Госпо́дня Го́спода.

И ныне: Оскудевает Бо́же́ственнымх ограждений, законопреступное сонмище непокоривых, понеже дом молитвы Бо́жия, вертеп сотвориша разбойническ, от сердца Избавителя отринувше, Емуже вопием: благослови́те вся дела Госпо́дня Го́спода.

Песнь 9

Ирмос: Бог Госпо́дь, и явися нам, составите праздник, и веселящеся приидите, возвеличим Христа́, с ваиами и ветвьми, песньми зовуще: благослове́н Грядый во имя Го́спода Спаса нашего. Языцы, вскую шатаетеся? Писменницы и священницы, почто тщетным поучистеся, рекше: кто Сей, Емуже дети с ваием и ветвьми, песньми зовут: благослове́н Грядый во имя Го́спода Спаса нашего. (Дважды.)

Слава: Сей Бог наш, Емуже никтоже подобен, праведный всяк путь изобрет, даде возлюбленному Израилю: по сих же с человеки поживе явлься. Благословен Грядый во имя Го́спода Спаса нашего.

И ныне: Соблазны стези, что близ вас положисте непокоривии? Ноги ваша скоры кровь излияти Владычню. Но воскреснет всяко спасти зовущия: благослове́н Грядый во имя Го́спода Спаса нашего.

Канон в Неделю Святой Пасхи

Глас 1-й

Песнь 1

Ирмос: Воскресения день, просветимся, людие: Пасха, Госпо́дня Пасха! От смерти бо к жизни и от земли к небеси, Христо́с Бог нас преведе, победную поющия.

Припев:Христо́с воскресе из мертвых.

Очистим чувствия, и узрим неприступным светом Воскресения, Христа́ блистающася, и радуйтеся, рекуща, ясно да услышим, победную поюще.

Небеса убо достойно да веселятся, земля же да радуется, да празднует же мир, видимый же весь и невидимый, Христо́с бо воста, веселие вечное.

Иный канон, Богородичен, подобен.

Слава: Умерщвления предел сломила еси́, вечную жизнь рождшая Христа́, из гроба возсиявшаго днесь, Де́во Всенепорочная, и мир просветившаго.

И ныне: Воскресшаго видевши Сы́на Твоего́ и Бо́га, радуйся со апостолы, Богоблагодатная Чистая: и еже радуйся первее, я́ко всех радости вина, восприяла еси́, Богома́ти Всенепорочная.

Песнь 3

Ирмос: Приидите, пиво пием новое, не от камене неплодна чудодеемое, но нетления источник, из гроба одождивша Христа́, в Немже утверждаемся.

Ны́не вся исполнишася света, небо же и земля и преисподняя: да празднует убо вся тварь востание Христо́во, в немже утверждается.

Вчера спогребохся Тебе́, Христе́, совостаю днесь воскреcшу Тебе́, сраспинахся Тебе́ вчера, Сам мя спрослави, Спа́се, во Царствии Твое́́м.

Слава: На нетленную жизнь прихожду днесь благостию рождшагося из Тебе́, Чистая, и всем концем свет облиставшаго.

И ныне: Бо́га, Его́же родила еси́ плотию, из мертвых, я́коже рече, воставша видевши, Чистая, ликуй, и Сего я́ко Бо́га, Пречи́стая, возвеличай.

Ипакои, глас 4-й

Предварившия утро яже о Марии, и обретшия камень отвален от гроба, слышаху от Ангела: во свете присносущнем Сущаго, с мертвыми что ищете я́ко челове́ка? Видите гробныя пелены, тецыте и миру проповедите, я́ко воста Госпо́дь, умертвивый смерть, я́ко есть Сын Бо́га, спасающаго род человеческий.

Песнь 4

Ирмос: На Бо́жественней стражи, богоглаголивый Аввакум да станет с нами и покажет светоносна Ангела, ясно глаголюща: днесь спасе́ние миру, я́ко воскресе Христо́с, я́ко Всесилен.

Мужеский убо пол, я́ко разверзый Девственную утробу, явися Христо́с, я́ко человек же, Агнец наречеся, непорочен же, я́ко невкусен скверны, наша Пасха, и, я́ко Бог истинен, совершен речеся.

Я́ко единолетный агнец, благослове́нный нам венец Христо́с, волею за всех заклан бысть, Пасха чистительная, и паки из гроба красное правды нам возсия Солнце.

Богоотец убо Давид пред сенным ковчегом скакаше играя, людие же Бо́жии святии, образов сбытие зряще, веселимся Бо́жественне, я́ко воскресе Христо́с, я́ко Всесилен.

Слава: Создавый Адама Твоего́ праотца, Чистая, зиждется от Тебе́, и смертное жилище разори Своею смертию днесь, и озари вся Бо́же́ственнымми блистаньми Воскресения.

Конец ознакомительного фрагмента.

Текст предоставлен ООО «ЛитРес».

Прочитайте эту книгу целиком, купив полную легальную версию на ЛитРес.

Безопасно оплатить книгу можно банковской картой Visa, MasterCard, Maestro, со счета мобильного телефона, с платежного терминала, в салоне МТС или Связной, через PayPal, WebMoney, Яндекс.Деньги, QIWI Кошелек, бонусными картами или другим удобным Вам способом.

Примечания

1

Сло́во «канон» в широком смысле означает правильность, верное следование закону.

Вернуться

2

В канонах припев, как молитвенное воззвание, произносится перед первым и вторым (и третьим, когда он есть) тропарем каждой песни, но не читается перед тропарями, начинающимися со «Слава…» («Слава Отцу и Сыну и Святому Духу») и «И ныне…» («И ны́не и при́сно, и во ве́ки веко́в. Ами́нь»).

Вернуться